### NN 75/2022 (1.7.2022.), Odluka o naknadi za razvoj trgovačkog društva Liburnijske vode d.o.o., Ičići

Liburnijske vode d.o.o.

1108

Na temelju članka 52. Zakona o financiranju vodnoga gospodarstva, (»Narodne novine«, br. 153/09, 90/11, 56/13, 154/14, 119/15, 120/16, 127/17i 66/19) i članka 23. stavka 1. postavka 4. Zakona o vodnim uslugama (»Narodne novine«, 66/19), Skupština trgovačkog društva Liburnijske vode d.o.o. na 5. sjednici održanoj 21. lipnja 2022. godine većinom glasova u skladu s člankom 24. stavkom 2. i stavkom 3. Zakona o vodnim uslugama, donijela je

ODLUKU

O NAKNADI ZA RAZVOJ

Članak 1.

Na području pružanja vodnih usluga Liburnijskih voda d.o.o. (dalje u tekstu: javni isporučitelj vodnih usluga) koje čine područja: Grad Opatija, Općina Matulji, Općina Mošćenička Draga i Općina Lovran plaća se naknada za razvoj.

Članak 2.

Obveznik naknade za razvoj je korisnik vodne usluge javne vodoopskrbe.

Članak 3.

Osnovica naknade za razvoj je kubični metar (m3) isporučene vodne usluge iz članka 2. ove Odluke.

Članak 4.

Naknada za razvoj uvodi se u visinama izraženim u kunama po osnovici iz stavka 3. ove Odluke (kn/ m3), kako slijedi:

|  |  |  |
| --- | --- | --- |
| Red. br. | Jedinica lokalne samouprave | Naknada za razvoj (kn/m3) |
| 1. | Grad Opatija | 2,08 |
| 2. | Općina Matulji | 4,00 |
| 3. | Općina Mošćenička Draga | 4,00 |
| 4. | Općina Lovran | 4,00 |

Članak 5.

Naknada za razvoj iz ove Odluke obračunava se putem računa za vodnu uslugu, na kojima se zasebno iskazuje.

Naknada za razvoj plaća se u rokovima dospijeća cijene vodne usluge po računima za vodnu uslugu.

Članak 6.

Javni isporučitelj vodnih usluga u obvezi je prikupljena sredstva naknade za razvoj evidentirati u svojim poslovnim knjigama na zasebnim pozicijama.

Članak 7.

Prihodi od naknade za razvoj koji se nakon stupanja na snagu ove Odluke prikupe na područjima Grada Opatije, Općine Matulji i Općine Lovran koriste se za otplate anuiteta podzajma korištenog u sufinanciranju gradnje komunalnih vodnih građevina u investiciji II. faze Projekta zaštite od onečišćenja voda na priobalnom području – podprojekt Opatija – Lovran – Matulji sukladno Otplatnom planu objavljenom na internetskoj stranici javnog isporučitelja vodnih usluga www.liburnijske-vode.hr.

Prihodi od naknade za razvoj koji se nakon stupanja na snagu ove Odluke prikupe na području Općine Mošćenička Draga koristit će se, u skladu s Planom gradnje komunalnih vodnih građevina, osim ako niže nije drukčije određeno, na području Općine Mošćenička Draga za:

– izgradnju sustava javne odvodnje, osim uređaja za pročišćavanje otpadnih voda i glavnog kolektora i

– sustava javne vodoopskrbe, osim glavnih cjevovoda, vodosprema i crpnih stanica.

Pod izdacima gradnje komunalnih vodnih građevina treba podrazumijevati sve izdatke koji su nužni da se pripremi, provede i pusti u uporabu projekt gradnje komunalnih vodnih građevina (CAPEX), što uključuje, ali nije ograničeno na: izradu predstudije izvodljivosti projekta, studije izvodljivosti projekta, ocjene o potrebi procjene, studije utjecaja na okoliš, studije utjecaja na prirodu, djelatnosti prethodnih istraživanja (utvrđivanje uvjeta za građenje, utvrđivanje stanja materijala i građevine te uređaja i instalacija u odnosu na ispunjavanje temeljnih zahtjeva za građevinu)izradu idejnog, glavnog i provedbenog projekta i drugih poslova projektiranja, ishođenje potrebnih upravnih dozvola i drugih upravnih akata (lokacijske, građevinske, uporabne i dr.), ishođenja posebnih uvjeta za građenje, provedbe postupaka javnih nabava, provedbe postupaka otkupa i izvlaštenja te drugog rješavanja imovinsko-pravnih odnosa, provedbe geodetskih poslova, građenja, nadzora nad građenjem, upravljanje projektom gradnje, djelatnosti ispitivanja materijala, određenih dijelova ili cijele građevine, troškove testiranja i probnoga pogona, troškove pravnih postupaka u vezi s prethodnim poslovima. Sredstva zajedničkog dijela naknade za razvoj koriste se za financiranje gradnje komunalnih vodnih građevina, rješavanje imovinsko-pravnih odnosa vezanih uz gradnju komunalnih vodnih građevina te financiranje otplate zajmova i kredita danih u svrhu gradnje komunalnih vodnih građevina.

Članak 8.

Nadzor nad obračunom i naplatom naknada za razvoj provodi služba plana i analize.

Članak 9.

Neutrošena sredstva naknade za razvoj prikupljena na područjima Grada Opatije, Općine Matulji i Općine Lovran do stupanja na snagu ove Odluke koriste se u skladu s člankom 7. stavak 1. ove Odluke.

Neutrošena sredstva naknade za razvoj prikupljena na područjima Općine Mošćenička Draga koriste se u skladu s Planom gradnje komunalnih vodnih građevina, za gradnju sustava javne odvodnje te sustava javne vodoopskrbe na području Općine Mošćenička Draga.

Članak 10.

Ova Odluka objavljuje se u »Narodnim novinama« i stupa na snagu kasnijim od sljedećih datuma: 1. srpnja 2022. godine ili osmoga dana od dana objave u »Narodnim novinama«.

Odluka br. 8/2022.

Jurdani, 21. lipnja 2022.

Predsjedavajući Skupštine
 Liburnijskih voda d.o.o.
 Riccardo Staraj, v. r.